**E.S.KANOMBE/ EFOTEC**

**ISOMO: IKINYARWANDA**

**ISHURI: UMWAKA WA KABIRI**

**UMUKORO WO MU KIRUHUKO**

**UMWANDIKO: ZIMWE MURI KARIYERI ZIBONEKA MU RWANDA**

Mu butaka bw’u Rwanda hari ahantu henshi hari umutungo kamere wagirira Abanyarwanda n’abatuye isi yose akamaro. Hamwe hatangiye kubyazwa umusaruro ariko ahandi usanga bikiri inyuma ndetse hari n’aho usanga abantu batanazi ko hari ikihibereye. Ahatangiye gucukurwa rero ni ho hitwa “kariyeri” cyangwa “Ibirombe”. Dore kariyeri zimaze kugaragara ko zitaweho zazatanga umusaruro urengeje uwo zitanga muri iki gihe. Nyiramugengeri yo mu Kanyaru, Akagera, Rugezi, Gishoma n’ahandi, ikoreshwa nk’amakara acanwa, kandi iteganywa kuzavamo inganda ntoya zateza abaturarwanda benshi imbere. Urugero ni nk’uruganda rwegeranya nyiramugengeri yazajya ikoreshwa mu gusudira ibyuma. Iyi nyiramugengeri icukurwa ni nke kandi iramutse ikoreshejwe yagira uruhare mu kugabanya umuvuduko w’itemwa ry’amashyamba maze bigatuma amashyamba abungabungwa.

Hari amashwagara yo mu masangano, Mpatse na Mashyuza avamo sima ikoreshwa mu Gihugu; aha twakwibukiranya ko Leta y’u Rwanda yubatse urundi ruganda rwa sima rwunganira isima itunganywa n’uruganda rwa CIMERWA rwo mu Bugarama. Ni gahunda nziza kuko bizongera umubare w’abakozi bahembwa kandi sima ikaziyongera mu Gihugu. Ubwo n’imyubakire izoroha maze haboneke amazu aciririce.Nanone amabumba yo mu bishanga avamo inkono, amatafari amategura n’ibindi. Ayo mabumba yakorwamo ibindi bintu bikenewe kandi bigateza imbere ubukungu bw’icyaro. Twavuga nk’amakaro asaswa mu mazu, amasahane y’amadongo, utwungo n’udusahane duto two gutegura no kunyweramo amasupu no kuriramo imbuto. Ibi byasimbura ibikoresho byinshi byatumizwaga mu mahanga bitaduhendukiye na gato, maze bikagabanya amafaranga akoreshwa mu gutumiza ibintu hanze.

Ubu ishwagara imaze kugaragara ko igira umumaro munini haba mu bwubatsi ndetse no mu rwego rw’ubuhinzi tutibagiwe n’isuku y’amazi. Ahenshi ishwagara ivangwa n’umucanga bigasigwa ku mazu agasa neza cyane. Mu buhinzi ho, ishwagara yongera umusaruro ku buryo butangaje. Ubu mu turere twinshi two mu Rwanda barayirahira; yatumye henshi mu hagiraga ubutaka busharira bahinga bakeza. Ngo igabanya ubusharire bw’ubutaka mu buryo butangaje. Ishwagara ubu ni imwe mu by’ingenzi byifashishwa mu nganda zisukura amazi. Burya iri mu bituma amazi akwirakwizwa mu Rwanda asa n’urubogobogo.

Imicanga n’imisenyi iboneka mu migezi yacu no mu nkengero zayo na yo ifite akamaro. Ikoreshwa mu bwubatsi bunyuranye, ariko ishobora gukoreshwa mu nganda zinyuranye nk’iz’ibirahure bikoreshwa mu bwubatsi. Hari n’iyakoreshwa mu gukora ibirahure byo kunyweramo ibinyobwa binyuranye. Byongeye kandi amabuye aboneka mu bwubatsi bw’ibintu binyuranye. Ayo ni nk’ibisyogogo by’urutare, urugarika, amakoro, ubutare, amasarabwayi n’ayandi yose muzi yandagaye ku misozi. Ayo mabuye yose ashobora gukoreshwa mu bwubatsi bw’amazu n’imihanda, amateme n’ibindi. Hamwe na hamwe amabuye yasimbura kaburimbo kuko zihenda cyane. Hari kandi n’amabuye n’ingwa bitunganyirizwa mu nganda maze bikavamo amafu n’ibikoma bikenerwa cyane. Aha twavuga mu bwubatsi nk’amarangi, mu mirimbo y’imibiri yacu nka za verini zo gusiga ku nzara, umwura dusiga ku bitsike byo ku maso n’ahandi.

Ikiza cyane kirenze ibi tuvuga ni uko afasha Abanyarwanda mu kwikenura no kwikemurira ibibazo kuko amenshi aboneka mu masambu yabo. Murumva ko hakwiye ingamba zihamye zo kwita kuri izo kariyeri zifite akamaro gahebuje.Ikoreshwa ry’amabuye ya Kariyeri ni urwego rwinjiza amafaranga menshi ariko iyo bukozwe nabi bwangiza ibidukikije ku buryo bugaragara. Henshi amashyambayarangijwe imisozi iracukurwa ubu ni ibinogo n’imikokwe. Imigezi yarangiritse ku buryo amazi y’urubogobogo asigaye hake cyane mu Rwanda. Hari n’aho ibirombe byagiye biriduka bikagwira abantu bakahasiga ubuzima. Ubuyobozi bw’inzego z’ibanze buba bwegereye aho amarorerwa aba yabereye, buvuga ko abahapfira ari abajya gucukura amabuye rwihishwa mu masaha y’ijoro.

Uturere twangiritse cyane ni uducukurwamo amabuye y’agaciro ahenze cyane nka Koruta, Gasegereti na Worufuramu. Ayo mabuye ngo arahenda cyane. Hari aho ubucukuzi bwayo bukorwa mu buryo bwa magendu ntihabeho kwita ku bidukikije. Abanyarwanda nibamara guhugukirwa n’ubukungu bwihishe mu mabuye ya kariyeri, uruhare rwayo mu bukungu no mu mibereho y’abaturage rushobora kuzikuba inshuro nyinshi mu myaka mike iri imbere. Abanyarwanda ariko bakwiriye kwibuka gutera amashyamba aho bamaze gucukura. Ducukure ariko twibuke ko ibidukikije bikwiriye kubungabungwa.

1. **IBIBAZO BYO KUMVA UMWANDIKO**
2. Rondora nibura amazina ane y’amabuye aboneka mu Rwanda yavuzwe mu mwandiko.
3. Vuga gusa amazina ya za kariyeri eshatu zivugwa mu mwandiko?
4. Ni izihe ngaruka (eshatu)zaba ku gihugu igihe icukurwa ry’amabuye ryakorwa mu kajagari?
5. **INYUNGURAMAGAMBO**
6. Sobanura aya magambo yakoreshwejwe mu mwandiko:
7. Kwikenura
8. Amakoro
9. Amasangano
10. Imikokwe
11. Tahura amazina y’amabuye n’ibicukurwa muri kariyeri biboneka muri kino kinyatuzu.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| A | G | U | M | U | S | E | N | Y | I |
| B | C | W | U | M | W | U | R | A | G |
| H | K | A | B | U | R | I | M | B | O |
| G | U | M | U | C | A | N | G | A | D |
| I | S | A | R | A | B | W | A | Y | I |
| Z | E | K | T | N | M | Z | C | S | Y |
| M | F | O | A | G | U | C | U | R | A |
| A | O | R | V | A | B | Y | M | B | M |
| I | M | O | N | Y | I | N | G | W | A |

1. **IKIBONEZAMVUGO**
2. **Vuga ubwoko bw’amagambo**
3. Iminsi yira ari myinshi igahimwa n’ umwe.
4. Kugenda cyane bitera kubona.
5. Gucukurwa kw’ amabuye bikorwe neza.
6. **Erekana intego n’amategeko**
7. Insina itanga igitoki cyo guteka.
8. Amenyo yacu tuyarinde indwara.
9. Kwizera bigaragazwa no kujya gusengera abarwayi.
10. **Tanga ibicumbi byonyine**
11. Gukora
12. Gukenesha
13. Kugwa
14. Kwiga
15. Kuvugana
16. **Kora interuro ziboneye zirimo inshinga ‘gukunda’ itondaguye mu bihe bikuru** **by’inshinga.**
17. **Vuga abagize ibiganiro nyunguranabitekerezo n’ibyo bashinzwe?**
18. **UBUMENYI RUSANGE**
19. **Inyamaswa zikurikira zivuga gute ?**
20. Ingwe
21. Imfizi
22. Intare
23. Impongo
24. Imbwa
25. Inyoni
26. impyisi
27. **a. Utu twatuzo twitwa ngo iki ?**

**b. Dukoreshwa ryari ?**

**c. Tanga urugero rw’interuro iboneye wakoreshejemo buri katuzo.**

**1. …**

**2. [ ]**

**3. ( )**

**4. \_\_**

**5. << >>**

1. **IHANGAMWANDIKO**

Hanga umwandiko w’imirongo makumyabiri n’itanu ku nsanganyamatiko ikurikira: “Ingaruka z’ibiyobyabwenge mu rubyiruko”.

IHEREZO